På søndag åbner billetsalget for partoutbilletter, og kort før er hovednavnet - The Minds of 99 - blevet afsløret.

Hitmaskinen The Minds of 99 spiller på Nibe Festival i 2023. Det har festivalen netop offentliggjort. Bandet er et af de største navne på den danske musikscene i øjeblikket og har blandt andet spillet til en udsolgt koncert i selveste Parken. Det er torsdag den 29. juni i Nibe, at bandet spiller en af sine få sommerkoncerter. Nibe Festival havde The Minds Of 99 til at spille på vækstlagscenen tilbage i debutåret 2014. Sidst de spillede på Nibe Festival var i 2019, hvor de spillede på Stor Scene. Dagsbilletterne kommer til salg den 9. oktober - en uge efter partoutsalget er startet.